### NN 117/2025 (3.9.2025.), Pravilnik o izmjenama Pravilnika o izvještavanju o stanju zaliha žitarica, uljarica, proizvoda od uljarica i certificiranog sjemena

Ministarstvo poljoprivrede, šumarstva i ribarstva

1685

Na temelju članka 121.c stavka 8. Zakona o poljoprivredi (»Narodne novine«, broj 118/18., 42/20., 127/20. – Odluka Ustavnog suda Republike Hrvatske, 52/21., 152/22. i 152/24.), ministar poljoprivrede, šumarstva i ribarstva donosi

PRAVILNIK

O IZMJENAMA PRAVILNIKA O IZVJEŠTAVANJU O STANJU ZALIHA ŽITARICA, ULJARICA, PROIZVODA OD ULJARICA I CERTIFICIRANOG SJEMENA

Članak 1.

U Pravilniku o izvještavanju o stanju zaliha žitarica, uljarica, proizvoda od uljarica i certificiranog sjemena (»Narodne novine«, broj 99/23.) u članku 2. stavak 1. mijenja se i glasi:

»(1) Izrazi koji se koriste u Zakonu o poljoprivredi (»Narodne novine«, broj 118/18., 42/20., 127/20. – Odluka Ustavnog suda Republike Hrvatske, 52/21., 152/22. i 152/24.) (u daljnjem tekstu: Zakon) koriste se i u ovom Pravilniku.«

U stavku 2. točka c) mijenja se i glasi:

»c) Posjednik zaliha je svaka pravna i fizička osoba koja je vlas­nik i/ili posjednik skladišnog prostora i/ili silosa, ukupnog skladišnog kapaciteta 50 tona i više, u kojima skladišti proizvode od značaja za evidentiranje količina zaliha iz stavka 2. točke b) ovoga članka i za koje podliježe obvezi iz članka 5. stavka 1. ovoga Pravilnika, neovisno o tome radi li se o vlastitim proizvodima ili proizvodima koji nisu u njegovom vlasništvu, ali ih uslužno skladišti.«

Točka g) mijenja se i glasi:

»g) Certificirano sjeme je sjeme koje je proizvedeno izravno od osnovnog sjemena ili od sjemena generacija koje prethode osnovnom sjemenu, koje je prošlo postupak potvrđivanja poljoprivrednog reprodukcijskog materijala kroz provođenje službenog nadzora i izdavanja certifikata o sjemenu.«

Članak 2.

U članku 5. stavak 2. mijenja se i glasi:

»(2) Podacima iz stavka 1. ovoga članka smatraju se sve zatečene količine zaliha neovisno o ukupnom skladišnom kapacitetu skladišnog prostora i/ili silosa iz članka 2. stavka 2. točke c) ovoga Pravilnika i dostavljaju se Agenciji za plaćanja putem sustava ­AGRONET.«

Članak 3.

U članku 6. stavak 1. mijenja se i glasi:

»(1) U skladu s člankom 121.c stavkom 6. Zakona, sve pravne i fizičke osobe obvezne su Hrvatskoj agenciji za poljoprivredu i hranu (u daljnjem tekstu: HAPIH) dostaviti podatke o:

– površinama prihvaćenim za certifikaciju, do 5. studenoga svake godine za tekuću godinu

– količinama prikupljenog sjemena za certifikaciju, do 5. siječnja svake godine za prethodnu godinu

– razini zaliha certificiranog sjemena koje drže relevantni gospodarski subjekti, do 15. veljače i između 20. srpnja i 15. rujna, što je prije moguće nakon završetka žetve/berbe i prije početka sjetve za svaki usjev, za prethodni mjesec, putem elektroničke pošte na Obrascu 2. koji je tiskan uz ovaj Pravilnik i čini njegov sastavni dio i objavljen je na mrežnim stranicama Ministarstva i HAPIH-a.«

U stavku 2. podstavak 3. mijenja se i glasi:

» – do 25. veljače i između 25. srpnja i 25. rujna, što je prije moguće nakon završetka žetve/berbe i prije početka sjetve za svaki usjev, za prethodni mjesec podatke iz stavka 1. podstavka 3. ovoga članka.«

U stavku 3. podstavak 3. mijenja se i glasi:

» – do 28. odnosno 29. veljače i između 31. srpnja i 30. rujna, što je prije moguće nakon završetka žetve/berbe i prije početka sjetve za svaki usjev, za prethodni mjesec podatke iz stavka 2. podstavka 3. ovoga članka.«

Članak 4.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 011-01/25-01/21
 Urbroj: 525-06/208-25-14
 Zagreb, 12. kolovoza 2025.

Potpredsjednik Vlade
 i ministar
 David Vlajčić, v. r.